ટીવી, ફોનના ઓનલાઇન વેચાણમાં ઉછાળો - NGS Business
ટીવી, ફોનના ઓનલાઇન વેચાણમાં ઉછાળો-કન્ઝ્યુમર પ્રોડક્ટ્સ-ઉદ્યોગવાર સમાચાર-Economic Times Gujarati
ટીવી, ફોનના ઓનલાઇન વેચાણમાં ઉછાળો
9 Mar 2018, 0913 hrs IST, ET Bureau
કોલકાતા:સ્માર્ટફોન અને ટેલિવિઝનના ઓનલાઇન વેચાણમાં 2017માં ઝડપી વૃદ્ધિ થઈ હતી. ફોન અને ટીવી માટે ભારે ડિસ્કાઉન્ટ ઓફર થવાના કારણે અગાઉના વર્ષ કરતાં વેચાણમાં વધારો થયો હતો. ઓફલાઇન સ્ટોર્સને તેણે વૃદ્ધિમાં પાછળ રાખી દીધા હતા. ઉદ્યોગના જણાવ્યા પ્રમાણે સસ્તામાં ફોરજી નેટવર્કનું વિસ્તરણ થવાથી આવી ખરીદીને ઉત્તેજન મળ્યું છે. આ ઉપરાંત ટીવી અને ફોન બ્રાન્ડ્સે ઓનલાઇન એક્સ્ક્લુઝિવ મોડલ પણ લોન્ચ કર્યાં છે.
હોંગકોંગ સ્થિત સેલફોન સેલ્સ ટ્રેકર કાઉન્ટરપોઇન્ટ રિસર્ચના જણાવ્યા પ્રમાણે સ્માર્ટ ફોનના વેચાણમાં છેલ્લા વર્ષમાં 23 ટકા વધારો નોંધાયો હતો જ્યારે 2016માં વૃદ્ધિનો દર 16 ટકા હતો. અન્ય રિસર્ચ કંપની સીએમઆર ઇન્ડિયાના અંદાજ પ્રમાણે 2017માં આ કેટેગરીમાં 25 ટકા વૃદ્ધિ થઈ હતી જ્યારે અગાઉના વર્ષમાં 22 ટકાની વૃદ્ધિ થઈ હતી.
ટીવી માટે ઓનલાઇન વેચાણ ગયા વર્ષે 100 ટકા વધ્યું હતું જ્યારે અગાઉના વર્ષમાં વૃદ્ધિદર 45 ટકા હતો તેમ કન્ઝ્યુમર ઇલેક્ટ્રોનિક્સ એન્ડ એપ્લાયન્સિસ મેન્યુફેક્ચરર્સ એસોસિયેશન (CEAMA)એ જણાવ્યું હતું.
2017માં ઓફલાઇન સ્ટોર્સમાં સ્માર્ટફોનના વેચાણમાં 9 ટકાનો વધારો થયો હતો એકંદરે માર્કેટ 12 ટકા વધ્યું હતું. પરંતુ ટીવીનું માર્કેટ સ્થિર હતું. કાઉન્ટર પોઇન્ટ રિસર્ચના એસોસિયેટ ડિરેક્ટર તરુણ પાઠકે કહ્યું કે સેલ્સ ઇવન્ટ્સ, પ્રમોશન અને ઓફર્સના કારણે બજારને પ્રોત્સાહન મળ્યું હતું. ભારતમાં 2017માં વેચાયેલા કુલ મોબાઇલ્સમાં ઓનલાઇન ચેનલનો હિસ્સો 33 ટકા હતો જે વિશ્વમાં સૌથી વધારે હતો.
સીએમઆર ખાતે ઇન્ડસ્ટ્રી ઇન્ટેલિજન્સ ગ્રૂપના વડા પ્રભુ રામે કહ્યું કે શાઓમી, વનપ્લસ, લેનોવો અને વિવા જેવી બ્રાન્ડ્સે વેલ્યૂ ફોર મનીના દૃષ્ટિકોણથી એક્સ્ક્લુઝિવ મોડલ્સ બહાર પાડ્યાં હતાં. CEAMAના પ્રેસિડન્ટ અને પેનાસોનિક ઇન્ડિયાના સીઇઓ મનીષ શર્માએ કહ્યું કે ઓફલાઇન ચેનલને અસર થઈ છે પરંતુ ઓનલાઇન વેચાણમાં કોઈ ઘટાડો થયો નથી. તેનું કારણ નીચી બેઝ ઇફેક્ટ અને આક્રમક પ્રાઇસિંગ છે. દેશમાં ટીવીના કુલ વેચાણમાં ઓનલાઇન વેચાણનો હિસ્સો 15 ટકા જેટલો છે.
અગ્રણી ઓનલાઇન માર્કેટપ્લેસિસ પૈકી ફ્લિપકાર્ટ, એમેઝોન અને પેટીએમ મોલે ગયા વર્ષે અનેક વખત પ્રમોશનલ વેચાણ કર્યાં હતાં જેમાં જંગી ડિસ્કાઉન્ટ, બાયબેક અને કેશબેકની આકર્ષક ઓફર આપીને વેચાણ વધાર્યું હતું. નોટબંધી અને જીએસટીની આડઅસરમાંથી બહાર આવવા માટે આ પ્રમોશન જરૂરી હતાં. 2016માં સરકારે ઓનલાઇન માર્કેટ પ્લેસિસને ભારે ડિસ્કાઉન્ટ આપવા પર પ્રતિબંધ મૂક્યો ત્યારે વેચાણને અસર થઈ હતી.
એક અગ્રણી ઓનલાઇન ફોકસ્ડ સેલફોન બ્રાન્ડના વડાએ જણાવ્યું કે, માર્કેટપ્લેસિસમાં 2017માં ડિસ્કાઉન્ટનું પુનરાગમન થયું હતું અને તેમાં તમામ નિયમોનું પાલન થયું હતું. ગયા વર્ષે જે ડિસ્કાઉન્ટ ઓફર થયા હતા તે બ્રાન્ડ અથવા સેલરે કર્યા હતા.
ફ્લિપકાર્ટના પ્રવક્તાએ કહ્યું કે ટેલિવિઝન અને મોટા એપ્લાયન્સિસમાં માર્કેટપ્લેસમાં 100 ટકાનો વધારો થયો હતો જ્યારે સ્માર્ટફોનમાં 2017 દરમિયાન 70 ટકા વૃદ્ધિ નોંધાઈ હતી. ટીવી અને એપ્લાયન્સિસ માટે ખાસ લોજિસ્ટિક નેટવર્ક, સર્વિસ ઇન્ફ્રાસ્ટ્રક્ચરના કારણે આ કેટેગરીને ઉત્તેજન મળ્યું છે.